กองทุนWHAPFจ่อซื้อนิคมฯหลังน้ำลด
บลจ.กสิกรไทย เผย WHAPF รอน้ำลด ลุยซื้อคลังสินค้าในนิคมฯ บางปะอิน ไตรมาสแรก ปี 2555
29 ต.ค. 2565

บลจ.กสิกรไทย เผย WHAPF รอน้ำลด ลุยซื้อคลังสินค้าในนิคมฯ บางปะอิน ไตรมาสแรก ปี 2555 
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า กองทุนรวมอสังหาริมทรัพย์ดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ (WHAPF) ไม่ได้รับผลกระทบจากเหตุการณ์น้ำท่วม เนื่องจากยังไม่ได้เข้าไปลงทุนในคลังสินค้าเพิ่มเติม ซึ่ง 1 ใน 4 แห่งอยู่ในนิคมอุตสาหกรรมบางปะอิน โดยกองทุนจะลงทุนเพิ่มตามแผนในไตรมาสแรก ปี 2555 
“ตัวคลังสินค้าได้รับความเสียหายน้อยมาก และขณะนี้ผู้เช่ากลับเข้าประกอบกิจการในคลังสินค้าบางส่วนแล้ว และมีแผนกลับมาประกอบกิจการได้ 100% ตามเดิมในวันที่ 1 ธ.ค.นี้” นายพัชร กล่าว
กองทุนรวมสิทธิการเช่าอสังหาริมทรัพย์เมเจอร์ซีนีเพล็กซ์ไลฟ์สไตล์ (MJLF) ซึ่งได้รับผลกระทบจากวิกฤตน้ำท่วมจนต้องปิดบริการชั่วคราวไปก่อนหน้านี้ ขณะนี้เมเจอร์ ซีนีเพล็กซ์ รัชโยธิน และซูซูกิ อเวนิว รัชโยธิน กลับมาเปิดบริการตามปกติแล้ว โดยทั้งสองแห่งคาดว่ารายได้จากค่าเช่าในเดือน พ.ย. อาจลดลงประมาณครึ่งเดือน ส่วนเมเจอร์ ซีนีเพล็กซ์ รังสิต ยังปิดบริการ เนื่องจากยังมีน้ำท่วมรอบโครงการ คาดว่าจะส่งผลกระทบต่อรายได้ของกองทุนในไตรมาส 4 เล็กน้อย 
เนื่องจากรายได้จากการเช่าพื้นที่บางส่วนอาจลดลงและในระยะแรกที่เปิดบริการอาจยังมีผู้ใช้บริการไม่มาก ทั้ง 3 โครงการมีอัตราการเช่าพื้นที่เต็ม 100% จึงเชื่อว่าสถานการณ์จะกลับสู่ภาวะปกติได้ในไม่ช้า
สำหรับกองทุนรวมสิทธิการเช่าอสังหาริมทรัพย์โรงแรมและรีสอร์ตในเครือเซ็นทารา (CTARAF) ลงทุนในสิทธิการเช่าโรงแรมเซ็นทารา แกรนด์ บีช รีสอร์ท สมุย จ.สุราษฎร์ ธานี มีอัตราการเข้าพักในปีนี้ลดลงประมาณ 34% เมื่อเทียบกับปีก่อน ส่วนหนึ่งจากปัญหาเศรษฐกิจยุโรปทำให้นักท่องเที่ยวจากยุโรปมีน้อยลง แต่เชื่อว่าบรรยากาศการท่องเที่ยวจะกลับมาคึกคักอีกครั้งเดือน ธ.ค. ซึ่งเริ่มกลับเข้าสู่ฤดูการท่องเที่ยว